## dachser_inteligent_logistics

Tlačová správa V Bratislave, 15. 12. 2021

# **DACHSER rozdal deťom mikulášsku nádielku**

**DACHSER Slovakia obdaroval na sviatok svätého Mikuláša viac ako 120 detí z Centra pre deti a mládež v Malackách a zo školy pre nevidiacich a slabozrakých na Svrčej 6 v Bratislave. Dobrovoľnícka aktivita, ktorá sa uskutočnila po prvýkrát, vyčarila úsmevy na tvárach tých najmenších a najzraniteľnejších.**

*„S oboma inštitúciami spolupracujeme už druhý rok. Aktuálne máme v škole Svrčia rozbehnutý projekt čítania deťom, na ktorom sa zúčastňujú naši zamestnanci, no v súčasnosti sa kvôli pandemickým opatreniam bude realizovať formou online. Aj v Malackách v Centre pre deti a rodiny pomáhame, kde sa dá. V lete sme centru pomohli postaviť záhradný altánok, a taktiež sme darovali počítače, aby deti nemali problémy s online vyučovaním v období lockdownu,"* vysvetľuje Lenka Balcová, ktorá je zodpovedná za marketing a PR v spoločnosti DACHSER Slovakia*. „Vďaka tomu, že sme s nimi v pravidelnom kontakte, vieme, čo je aktuálne potrebné, a mikulášsky dar bol naším aj ich prianím. Keďže je to naozaj obľúbený detský sviatok, radi sme na ňom participovali."*

Obdarovaných bolo vyše 120 detí – 40 detí z Centra pre deti a rodiny v Malackách a 80 zo školy Svrčia. Všetky dostali bohatú mikulášsku nádielku. Balíčky boli odovzdané zástupcom inštitúcií vopred, aby ich deti dostali 6. decembra na Mikuláša.

### **Spolupracujeme s miestnymi komunitami**

Spojenú internátnu školu v Bratislave tvoria internátna špeciálna materská škola, základná škola, špeciálna základná škola pre žiakov so zrakovým postihnutím a Centrum špeciálno-pedagogického poradenstva. Poslaním Spojenej internátnej školy pre žiakov so zrakovým postihnutím na Svrčej je vzdelávať a vychovávať žiakov so zrakovým znevýhodnením s víziou modernej vzdelávacej inštitúcie, ktorú vyhľadávajú rodičia, s cieľom zabezpečiť kvalitné vzdelanie pre ich zrakovo postihnuté deti.

Centrum pre deti a rodiny Malacky vykonáva opatrenia sociálnoprávnej ochrany detí a sociálnej kurately pobytovou formou a ambulantnou a terénnou formou. V rámci pobytovej formy vykonávaných opatrení dočasne nahrádza domov 38 deťom. Štyri rodinné domy, v ktorých deti a mladí dospelí bývajú, sú rozptýlené po meste Malacky.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk